ক্রিকেট থেকে কি টস উঠে যাবে? শুনতে যতই অদ্ভুত লাগুক, হয়তো ঘটতে চলেছে এমনটাই। ২৮ তারিখে মুম্বইয়ে শুরু হচ্ছে আইসিসি ক্রিকেট কমিটির বৈঠক। সেখানেই নির্ধারিত হবে, ক্রিকেট খেলা থেকে টস এবার বাতিলের দলে চলে যাবে কি না।
এক সর্বভারতীয় সংবাদমাধ্যমে প্রকাশিত প্রতিবেদন থেকে জানা যাচ্ছে, ২০১৬ সাল থেকে ইংল্যান্ডের কাউন্টি ম্যাচে টস উঠে গিয়েছে। এরই মধ্যে ভারতের ঘরোয়া ক্রিকেটেও টস তুলে দেওয়ার ব্যাপারে আলোচনা হয়েছে। তবে তা কার্যকর হয়নি। এবার হয়তো আন্তর্জাতিক ক্রিকেট থেকেই উঠে যেতে চলেছে টস। 
টেস্ট ক্রিকেটের আদি যুগ থেকেই চলে আসছে টসের প্রথা। সফরকারী দলের অধিনায়কই টসের সময়ে টেল বা হেড বলেন। মুদ্রা ছোড়েন যে দেশে খেলা হয় সেদেশের অধিনায়ক। এবার যে প্রস্তাব আনা হচ্ছে, তা লাগু হলে সফরকারী দলের অধিনায়কই ঠিক করবেন কারা আগে ব্যাট করবে। 
২৮ ও ২৯ তারিখে হবে আইসিসির ক্রিকেট কমিটির বৈঠক। কমিটির সদস্যরা হলেন অ্যান্ড্রু স্ট্রস, মাহেলা জয়বর্ধনে, রাহুল দ্রাবিড়, টিম মে, ডেভিড হোয়াইট, রিচার্ড কেটেলবরো, শন পোলক, অনিল কুম্বলে, রঞ্জন মদুগুলে, ক্লেয়ার কনর। তাঁরা নিজেদের মধ্যে আলোচনা করবেন বিষয়টি নিয়ে। ঐক্যমত্য হলে টস বাতিল হবে চিরতরে। 
যদিও স্টিভ ওয়, মাইকেল হোল্ডিং-এ মতো প্রাক্তন ক্রিকেট তারকারা চান না টস উঠে যাক। এখন দেখার, শেষ পর্যন্ত আইসিসি এ ব্যাপারে কোন সিদ্ধান্তে পৌঁছন।